Polisie soek aanvallers van 2 polisielede in Centurion | Netwerk24
Deur Malherbe Nienaber 15 Oktober 2019 20:32
Die polisielede van Wierdabrug is vroegoggend raakgeskiet terwyl hulle in ’n polisievoertuig in Valhalla gepatrolleer en ’n voertuig agternagesit het.Mgwenya het intussen die Gautengse polisie beveel om ’n 72-uur “aktiveringsplan” van stapel te stuur om alle belanghebbers te betrek en die aanvallers op te spoor.
Die polisielede het drie bakkies opgemerk wat by ’n rooi verkeerslig in Ou Johannesburgweg aangekom het. Die voorste bakkie het glo nie gestop nie.
Toe die polisielede die bakkie probeer agternasit en verby die ander twee bakkies gery het is, het die insittendes op hulle begin skiet, sê Mgwenya in die verklaring.
Die bestuurder het ’n skaafplek aan sy kop opgedoen en die ander polisielid is in sy been en bolyf gewond.
Albei is na die hospitaal geneem, waar hulle in ’n bestendige toestand is.
Mgwenya het die polisielede geprys vir die toewyding wat hulle gewys het deur ’n verdagte voertuig wat ’n verkeersoortreding gemaak het, agterna te sit.
“Hulle is die kaliber van polisielede wat ons in ons geledere benodig omdat hulle nie net ’n verkeersoortreding as nietig afgemaak het nie. Hulle het gedoen wat hulle veronderstel is om te doen en die verdagte voertuig agtervolg.”
Enigiemand met inligting wat daartoe kan lei dat die aanvallers in hegtenis geneem word, kan Stop Misdaad by 08600 10111 kontak.